ຜູ້ນໍາອະວຸໂສທາງການເມືອງ ໄດ້ເຂົ້າມາຄວບຄຸມປະເທດ ທີ່ລະບົບເສດຖະກິດພັງທະລາຍ ໃນສຣີລັງກາ
ລັດຖະບານໃໝ່ຫວັງວ່າ ຈະໄດ້ຮັບເງິນຊ່ວຍເຫຼືອ ຈາກກອງທຶນລະຫວ່າງປະເທດ ຫຼື IMF ໃນໄວໆນີ້
ທ່ານຣານີລ ວິກເກຣມາຊິງເກ, ເຊິ່ງເປັນອະດີດນາຍົກລັດຖະມົນຕີ ແລະອະດີດນັກການເມືອງອາວຸໂສ ໄດ້ໃຫ້ຄໍາໝັ້ນວ່າ ຈະຈັດຕັ້ງລັດຖະບານ ທີ່ປະກອບດ້ວຍທຸກພັກຝ່າຍ ເພື່ອໃຫ້ສາມາດໄດ້ຮັບເງິນຊ່ວຍເຫຼືອຫຼາຍພັນລ້ານ ຈາກກອງທຶນລະຫວ່າງປະເທດ ຫຼື IMF ລຸນຫຼັງທີ່ໄດ້ສາບານຕົນເຂົ້າຮັບຕໍາແໜ່ງປະທານາທິບໍດີສຣີລັງກາ ແຕ່ການແຕ່ງຕັ້ງໃຫ້ເຂົ້າຮັບໜ້າທີ່ຄັ້ງທໍາອິດຂອງທ່ານ ກໍໄດ້ເຮັດໃຫ້ຜູ້ປະທ້ວງບໍ່ພໍໃຈຍິ່ງຂຶ້ນ ລຸກ ຮັນທ໌ (Luke Hunt), ມີລາຍງານຈາກນະຄອນຫຼວງໂຄລອມໂບ, ເຊິ່ງ ທິບສຸດາ ມີລາຍລະອຽດມາສະເໜີທ່ານໃນອັນດັບຕໍ່ໄປ ປະເທດສຣີລັງກາ ໄດ້ຮັບການທົດສອບຢ່າງໜັກໂດຍຜູ້ປະທ້ວງທີ່ເບື່ອໜ່າຍກັບພາວະໄພເງິນເຟີ້ຢ່າງຮຸນແຮງ ແລະການຕໍ່ຄິວຍາວສໍາລັບໃສ່ນໍ້າມັນເປັນໄລຍະທາງ 2 ຫາ 3 ກິໂລແມັດ ດ້ວຍຈໍານວນຜູ້ຂັບຂີ່ລົດຈັກ ແລະຄົນຂັບລົດສາມລໍ້ຫຼາຍພັນຄົນ ທີ່ຖືກບັງຄັບໃຫ້ຕ້ອງນອນລໍຖ້າເປັນເວລາຫຼາຍໆມື້ ມີການອອກບັດປັນສ່ວນເພື່ອແຈກຢາຍນໍ້າມັນເຊື້ອໄຟ, ແຕ່ການສະໜອງຕ່າງໆທາງດ້ານການແພດແມ່ນຍັງຄົງບໍ່ພຽງພໍ ແລະທ່ານໝໍກໍໄດ້ມີການເຕືອນວ່າ ປະ ຊາຊົນອາດຈະເສຍຊີວິດໄດ້ຈາກສະຖານະການທີ່ຊຸດໂຊມລົງ ມີການຕ້ອງຕິຢ່າງກວ້າງຂວາງຕໍ່ປະທານາທິບໍດີທີ່ຖືກຂັບໄລ່ອອກຈາກຕຳແໜ່ງ ເຊິ່ງໄດ້ໜີອອກນອກປະເທດໄປແລ້ວ ທ່ານໂກຕາບາຢາ ຣາຈາພັກສາ ໄດ້ລາອອກຈາກຕໍາແໜ່ງຂອງທ່ານໃນປະເທດສິງກະໂປ ລຸນຫຼັງຜູ້ປະທ້ວງຫຼາຍພັນຄົນພາກັນເດີນຂະບວນປະທ້ວງຢູ່ທີ່ທໍານຽບປະທານາທິບໍດີ ໂດຍພວກເຂົາເຈົ້າຍັງໄດ້ພາກັນລອຍນໍ້າ ຢູ່ໃນສະອາບນ້ຳຂອງທໍານຽບປະທານາທິບໍດີນໍາອີກດ້ວຍ ຄອບຄົວຂອງທ່ານ ຣາຈາພັກສາ ໄດ້ປົກຄອງປະເທດມາເປັນເວລາ 17 ປີ ທ່ານກາເນຊານ ວິກນາຈະຣາ (Ganeshan Wignarjara), ຜູ້ຮ່ວມງານອະວຸໂສ ປະຈໍາສະຖາບັນການສຶກສາເອເຊຍຕາເວັນອອກສ່ຽງໃຕ້ ແຫ່ງມະຫາວິທະ ຍາໄລແຫ່ງຊາດສິງກະໂປກ່າວວ່າ ສະຖານະການທີ່ຮຸນແຮງຂອງສຣີລັງກາ ແມ່ນເກີດຈາກການບໍລິຫານຈັດການທີ່ບໍ່ຖືກຕ້ອງ ແລະການສໍ້ລາດບັງຫຼວງ, ເຊິ່ງທ່ານໄດ້ກ່າວວ່າ: ທ່ານວິກນາຈະຣາ ຍັງໄດ້ເວົ້າວ່າ ຂໍ້ກ່າວຫາທີ່ວ່າ ຈີນ ເປັນຜູ້ວາງກັບດັກໜີ້ນີ້ ແມ່ນເປັນຄໍາເວົ້າທີ່ເກີນຄວາມເປັນຈິງ, ໂດຍທ່ານໄດ້ກ່າວວ່າ ປັກກິ່ງແມ່ນຢູ່ໃນອັນດັບທີສາມໃນຈໍານວນຜູ້ໃຫ້ເງິນກູ້ຢືມແກ່ປະເທດສຣີລັງກາ ຮອງຈາກຍີ່ປຸ່ນ ແລະທະນາຄານພັດທະນາເອເຊຍ ຫຼື ADB ທ່ານກາເນຊານ ວິກນາຈະຣາ ກ່າວວ່າ: ທ່ານ ວິກເກຣມາຊິງເກ ເຄີຍໄດ້ໃຫ້ສັນຍາວ່າຈະຈັດຕັ້ງລັດຖະບານທຸກພັກຝ່າຍໃນຄວາມພະຍາຍາມເພື່ອແກ້ໄຂວິກິດການ, ແຕ່ໃນທາງກົງກັນຂ້າມ ທ່ານວິກເກຣມາຊິງເກ ຊໍ້າພັດຊຸກຍູ້ພັນທະມິດທີ່ໃກ້ຊິດທັງຫຼາຍຂອງປະທານາທິບໍດີທີ່ຖືກຂັບໄລ່ ທ່ານໂກຕາບາຢາ ຣາຈາພັກສາ ໃຫ້ເຂົ້າດໍາລົງຕໍາແໜ່ງໃນລັດຖະບານຂອງທ່ານແທນ ເຊິ່ງລວມເຖິງອະດີດລັດຖະມົນຕີກະຊວງພາຍໃນ ແລະອະດີດເພື່ອນຮ່ວມຫ້ອງຮຽນຂອງທ່ານຣາຈາພັກສາ ທ່ານດີເນສ ກູນາວາເດນາ (Dinesh Gunawardena), ໂດຍໄດ້ຮັບການແຕ່ງຕັ້ງໃຫ້ເປັນນາຍົກລັດຖະມົນຕີ ຜູ້ປະທ້ວງພາກັນບໍ່ພໍໃຈຕໍ່ການແຕ່ງຕັ້ງໜ້າທີ່ດັ່ງກ່າວມານັ້ນ, ແລະໃນຕອນເຊົ້າຂອງວັນສຸກແລ້ວນີ້ກອງກໍາລັງຂອງຕໍາຫຼວດ ແລະທະຫານໄດ້ເລີ້ມຕົ້ນທັບມ້າງຄ້າຍພັກຊົ່ວຄາວທີ່ສ້າງຂຶ້ນຢູ່ດ້ານນອກຂອງທໍານຽບປະທານາທິບໍດີ, ອັນໄດ້ສົ່ງຜົນໃຫ້ເກີດມີການປະທະກັນກັບຜູ້ປະທ້ວງຈໍານວນຫຼາຍ ເຊິ່ງໄດ້ຊຸກຍູ້ໃຫ້ກຸ່ມປົກປ້ອງສິດທິມະນຸດອອກມາສະແດງຄວາມບໍ່ພໍໃຈ ຜູ້ປະທ້ວງ ແລະຜູ້ກວດສອບຊາວສຣີລັງກາກ່າວວ່າ ຈໍານວນເງິນຫຼາຍພັນລ້ານໂດລາ ໄດ້ຖືກດູດເຂົ້າໄປໃນທະນາຄານທີ່ຢູ່ນອກປະເທດ ໂດຍເປັນບັນຊີທີ່ພົວພັນກັບທ່ານ ຣາຈາພັກສາ, ອັນໄດ້ສົ່ງຜົນເຮັດໃຫ້ມີການຮຽກຮ້ອງ ໃຫ້ມີໂຄງການກວດສອບຄືນກ່ຽວກັບຊັບສິນ ແລະຄວາມຮັ່ງມີຂອງຄອບຄົວຣາຈາພັກສາ ຢ່າງເປັນອິດສະຫຼະ, ເຖິງແມ່ນວ່າຈະໃຊ້ເວລາຫຼາຍປີກໍຕາມ ແຕ່ສະມາຊິກຄອບຄົວ ຣາຈາພັກສາ ໄດ້ໂຕ້ແຍ້ງ ຕໍ່ຂໍ້ກ່າວຫາດັ່ງກ່າວ